**NOTA INFORMATIVĂ**

**la proiectul hotărârii de Guvern *Cu privire la planurile (comanda de stat) de admitere în învățământul superior cu finanțare de la bugetul de stat pentru anul de studii 2022-2023***

|  |
| --- |
| 1. **Denumirea autorului și, după caz, a participanților la elaborarea proiectului** |
| Ministerul Educației și Cercetării, luând în considerare propunerile corespunzătoare ale Ministerului Sănătății, Ministerului Agriculturii și Industriei Alimentare, Ministerului Afacerilor Interne, Ministerului Apărării, instituțiilor de învățământ superior, Agenției de Ocupare a Forței de Muncă. |
| **2. Condițiile ce au impus elaborarea proiectului de act normativ și finalitățile urmărite** |
| Ministerul Educației și Cercetării elaborează anual planul (comanda de stat) de pregătire a cadrelor de specialitate cu finanțare de la bugetul de stat în învățământul superior, care, conform legislației, se aprobă de Guvern.  Proiectul hotărârii de Guvern *Cu privire la planurile (comanda de stat) de admitere în învățământul superior cu finanțare de la bugetul de stat pentru anul de studii 2022-2023* este elaborat în temeiul următoarelor **acte normative**:   * art.85, alin. (2), art.139, lit. g) din **Codul educației nr. 152/2014**, potrivit cărora, Guvernul aprobă anual planul (comanda de stat) de pregătire a cadrelor de specialitate cu finanțare de la bugetul de stat în învățământul superior; * **Planul de Activitate a Guvernului**, cap. *Educație și Cercetare*, 17.20.1. Aprobarea comenzii de stat (plan de admitere) pentru studii superioare de licență și master pentru anul de studii 2022-2023, cu ponderea de **25% din totalul locurilor bugetare pentru specialitățile pedagogice**; dar și cap. 19.21. *Reforma sistemului de învățământ artistic*; * *Regulamentul cu privire la efectele juridice ale actelor de studii eliberate de instituțiile de învățământ din raioanele de Est ale Republicii Moldova și orașul Bender*, aprobat prin ordinul Ministerului Educației și Tineretului nr.20/2004; * *Regulamentul cu privire la studiile străinilor în instituțiile de învățământ din Republica Moldova*, aprobat prin Hotărârea Guvernului nr. 504/2017; * Hotărârea Guvernului nr. 482/2017 pentru aprobarea *Nomenclatorului domeniilor de formare profesională și al specialităților în învățământul superior*.   **La elaborarea proiectului s-a ținut cont de următoarele aspecte:**   * Necesitățile pieței forței de muncă, constatate în urma analizei prognozei pieței muncii, elaborată de către Agenția Națională pentru Ocuparea Forței de Muncă, precum și de **necesarul le cadre pedagogice**, prezentat de către organele locale de specialitate în domeniul învățământului, * Propunerile ministerelor și instituțiilor de învățământ superior, * Acreditările, autorizările provizorii a programelor de studii; * Rezultatele admiterii la studii în anul de studii 2021-2022.   Totodată, în Acordul de finanțare dintre Republica Moldova și Asociația Internațională pentru Dezvoltare privind implementarea **Proiectului Învățământul Superior**, ratificat de Parlamentul Republicii Moldova la 19 mai 2020, sunt stabilite domeniile strategice țintă, și anume: **pedagogie, inginerie, tehnologii informaționale** și **medicină.**  În acest context, dar și reieșind din necesitățile pieței forței de muncă, proiectul Comenzii de Stat susține prioritar domeniile: *Științe ale Educației, Inginerie, TIC, Medicină*.  Hotărârea de Guvern *Cu privire la planurile (comanda de stat) de admitere în învățământul superior cu finanțare de la bugetul de stat pentru anul de studii 2022-2023* urmează să intre în vigoare la data publicării în Monitorul Oficial al Republicii Moldova, în condițiile statuate de **art. 56, alin.(1), din Legea nr. 100/2017**, potrivit căreia, actele normative intră în vigoare peste o lună de la data publicării în Monitorul Oficial al Republicii Moldova **sau la data indicată în textul actului normativ, care nu poate fi anterioară datei publicării.**  Prevederea dată este justificată de **circumstanțe obiective**, și anume, necesitatea elaborării imediate a **ordinelor de admitere** la studii superioare pentru fiecare instituție de învățământ superior pe cicluri universitare, dar și de necesitatea **repartizării de către instituții a locurilor bugetare și cu taxă** pe cicluri de studii (licență, master, rezidențiat, secundariat clinic), domenii și programe de studii, forme de învățământ, cote-părți și limba de instruire organizării, pe specialități/domenii pentru candidații din raioanele de est ale Republicii, precum și pentru cetățenii străini, stabilirea probelor, organizarea procesului de admitere pe sesiuni etc. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Prezentul proiect de Hotărâre nu contravine legislației Uniunii Europene. |
| **4. Principalele prevederi ale proiectului și evidențierea elementelor noi** |
| Conform proiectului hotărârii Guvernului, se propune aprobarea **Comenzii de Stat 2022, în limita alocațiilor bugetare aprobate în acest scop, pentru 8682 locuri bugetare în total,** după cum urmează:  **În învățământul superior,** planul de admitere pentru ciclul I – licență, studii superioare integrate (licență + master) și ciclul II - master este elaborat în baza *Nomenclatorului domeniilor de formare profesională și al specialităților în învățământul superior*, aprobat prin Hotărârea Guvernului nr. 482/2017, cu modificările ulterioare. Și în acest an, se propune aprobarea Planului de admitere **pe domenii generale de studiu** pentru a oferi posibilitate universităților să înmatriculeze în funcție de solicitările candidaților, dar și să poată forma grupe academice, conform cadrului normativ.  În conformitatecu **Planul de Activitate a Guvernului**, cu cerințele pieței muncii, dar și rezultatele admiterii la studii superioare în anul precedent de studii, **Comanda de stat 2022** la **ciclul I, licență, și la ciclul II, master**, susține prioritar domeniile: ***Științe ale Educației***(**2094** – cca **26%** din totalul locurilor bugetare), ***Inginerie, Tehnologii și Arhitectură***(**1557** – cca **19%);*****Tehnologii ale informației și comunicațiilor*** (**845** – cca **11%)**;***Medicină*** (**915** (+rezidențiat și secundariat) **–** **11%)**;***Științe agricole și medicină veterinară*** și***Științe ale mediului***(**309** – **cca 4%)**.  **Anexa 1.** Comanda de stat pentru **Ciclul I-studii superioare de licență** și **studii superioare** **integrate** prevede admiterea la **26 de domenii generale de studiu** a **5257** de persoane: per total, la ciclul I, mai mult cu 217 locuri comparativ cu anul trecut. Totodată, au fost redirecționate 5 locuri la domeniul ***Sănătate***, de la licență - la master.  1.1. În acest context,  - având în vedere **necesitatea stringentă de cadre didactice** în învățământul general (**2161 de posturi vacante** pentru **educatori (256), învățători (159), profesori de matematică (211), limba română (128), educație fizică (96),** **limbi străine, fizică, chimie, biologie** etc.);  - luând în considerare **necesitatea stringentă a interpreților limbajului mimico -gestual, logopezilor, psihopedagogilor pentru copiii cu cerințe educaționale speciale**, inclusiv specialiștilor în [**cadrul Centrelor de asistență psiho-pedagogică,**](https://chisinauedu.md/serviciul-de-asistenta-psiho-pedagogica/)  se propune majorarea numărului de locuri bugetare pentru **Științele educației** cu **145 de locuri bugetare** (**20 la licență** și **125 la master**), dar și majorarea la ciclul I cu **20 locuri** bugetare la ***Asistența socială***.  1.2.Totodată, în temeiul ***Reformei sistemului de învățământ artistic***,  - reieșind din faptul că *Nomenclatorul domeniilor de formare profesională și al specialităților în învățământul superior* (HG nr. 482/2017) a fost completat cu 3 programe noi la ciclul I –licență, în domeniul **021 Arte** - *Producție multimedia*, *Designul jocurilor, Animație,*  - luând în considerare existența cererilor angajatorilor din câmpul muncii în vederea pregătirii specialiștilor, precum *dezvoltator multimedia, designer multimedia, consultanți în domeniul digital, dezvoltator de conținuturi online* etc.  - având în vedere dezvoltarea în Republica Moldova a companiilor de creație, inclusiv cu investiții străine, se propune majorarea numărului de locuri bugetare pentru **domeniul Arte, la ciclul I,** cu **48 de locuri bugetare.**  **Anexa 2.** La **studii superioare de master (Ciclul II)**, se prevede admiterea a **2864 de persoane**, mai puțin cu 217 locuri comparativ cu anul trecut.  De menționat că **numărul total de locuri bugetare pentru licență și master reprezintă 8121**, ca și în anul precedent, or, **majorarea numărului de locuri bugetare pentru studiile superioare de licență** se propune a fi realizată **din contul micșorării numărului de locuri bugetare pentru ciclul II-master**, **în limita mijloacelor financiare planificate** Ministerului Educației și Cercetării pentru Comanda de Stat. Conceptul formării specialiștilor în cadrul învățământului superior presupune **formarea generală la ciclul I, licență**, cu specializare, aprofundare ulterioară la ciclul II, master, acesta **nefiind obligatoriu** pentru plasarea în câmpul muncii.  Anual, la planificarea numărului de locuri bugetare la Master se ia în considerare nr. de absolvenți de la Licență din anul în curs. Astfel, numărul preliminar al absolvenților studiilor de licență în anul **2022 va fi de 9369** (**mai puțin cu 752** de absolvenți comparativ cu anul precedent (10121). În acest sens se propune micșorarea nr. de locuri bugetare pentru Master cu redirecționarea acestora la domeniile prioritare de la Licență.  Totodată, pentru Ministerul Sănătății, dat fiind faptul ca anul acesta Universitatea de Stat de Medicină și Farmacie ”N. Testemițanu” (USMF) planifică înmatricularea la **programe noi de master** (*Nutriție umană, Sănătate mintală publică, Optometrie și științe vizuale*) se propune majorarea cu 5 locuri bugetare la master pentru domeniul Sănătate, din contul a 5 locuri din același domeniu la ciclul I-licență.  Pentru alte ministere: Ministerul Agriculturii și al Industriei Alimentare, Ministerul Apărării și Ministerul Afacerilor Interne, numărul de locuri bugetare pentru licență și master rămâne la nivelul anului trecut.  **Anexa 3.** La **studii de rezidențiat și secundariat clinic**, se prevede admiterea a **455 persoane:** 435 - la rezidențiat și 20 – la secundariat clinic, în scopul asigurării realizării obiectivului stipulat în alineatul (5) art. 121 din Codul educației, privind organizarea studiilor de rezidențiat pentru formarea profesională obligatorie a medicilor și farmaciștilor pe specialități.  **Anexa 4.** Pentru onorarea obligațiunilor Republicii Moldova în cadrul contractelor bilaterale încheiate cu diferite țări, luând în considerare si rezultatele admiterii în sesiunea 2022, la proiectul hotărârii se planifică **106 de locuri bugetare pentru admiterea la studii a cetățenilor străini,**inclusiv 76 persoane - la studii superioare de licență (ciclul I) și 30 de persoane la studii superioare de master (ciclul II), pentru a motiva studenții străini să continue studiile universitare în Republica Moldova. |
| **5. Fundamentarea economico-financiară** |
| Proiectul se încadrează în limita mijloacelor financiare planificate în acest scop. Potrivit punctului 2 din proiectul hotărârii, ministerele de resort vor asigura înmatricularea la studii în limitele planurilor de admitere prevăzute de acest proiect și a alocațiilor bugetare aprobate în acest scop.  Totodată, conform art. 79 lit. d) din Codul Educației, ministerele de resort vor distribui locurile cu finanțare bugetară, strict ținându-se cont de criteriile specifice profilului instituțiilor de învățământ. |
| **6. Modul de încorporare a actului în cadrul normativ în vigoare** |
| Proiectul se încorporează în sistemul actelor normative. |
| **7. Avizarea și consultarea publică a proiectului** |
| Proiectul este plasat pentru consultări publice pe pagina oficială a Ministerului Educației și Cercetării, la rubrica: *Transparența decizională*. |
| **8. Constatările expertizei anticorupție** |
| Proiectul nu a fost supus expertizei anticorupție |
| **9. Constatările expertizei de compatibilitate cu legislația Uniunii Europene.** |
| Proiectul nu intră în categoria actelor normative care necesită expertiza de compatibilitate cu legislația Uniunii Europene. |
| **10. Constatările expertizei juridice** |
| Proiectul nu a fost supus expertizei juridice. |
| **11. Constatările altor expertize.**  Proiectul nu necesită constatările altor expertize. |

**Ministru Anatolie TOPALĂ**

Doina Usaci, tel.: 022 233213